
1956 alulnézetben. A két pomázi ötvenhatos története

Mindannyian ismerjük már az 1956-os forradalom történetét, könyvtárnyi szakirodalom áll rendelkezésünkre a témával kapcsolatban. Ugyanakkor folyamatosan kerülnek elő újabb és újabb források, visszaemlékezések. Tanulmányomban egy ismertebb és egy kevesek által ismert helyszínt kívánok a forradalomi időszakból bemutatni, a Corvin közt és Pomáz települését, egy-egy pomázi forradalmár visszaemlékezései segítségével, akik élményeiket számos személyes találkozás alkalmával diktálták le nekem.
Dolgozatom bevezetésében feltárom röviden azokat a fontosabb eseményeket (1945-ös jaltai konferencia, Rákosi-korszak, Sztálin halála- szovjet és magyar enyhülési folyamat, Nagy-kormány, stb.), amelyek hosszabb-röviden úton elvezettek az 1956. október 23-ai diáktüntetéshez, amely néhány óra leforgása alatt forradalommá alakult át. Ezután prezentálom a budapesti, Corvin közi időszakot egy pomázi „pesti srác” visszaemlékezése alapján, majd bemutatásra kerül a pomázi forradalom egy helyi nemzetőr elmesélése alapján. A forradalomi időszakot október 23-tól november közepéig fogom a szakirodalmak, egyéni levéltári kutatások és a résztvevők visszaemlékezései alapján ismertetni.
A dolgozat befejezése a kádári megtorlási időszakkal zárul, a befejező részben rövid áttekintést nyújtok a forradalmat és szabadságharcot követő ítéletekről és megtorlásról 1957 és 1963 között (az általános amnesztiáig), említést teszek Nagy Imre és társai kivégzéséről. A retorziós időszakból hosszabban bemutatom, a két pomázi ötvenhatos történetét, kihallgatásait, börtönéveit, majd szabadulását.



